รายงานของคณะกรรมการตรวจสอบ

เรียน ท่านผู้ถือหุ้น บริษัท บิวเดอสมาร์ท จำกัด (มหาชน)

คณะกรรมการตรวจสอบ บริษัท บิวเดอสมาร์ท จำกัด (มหาชน) (“บริษัท”)
ประกอบด้วยกรรมการอิสระจำนวน 3 ท่าน ซึ่งได้รับการแต่งตั้งจากที่ประชุมสามัญผู้ถือหุ้น
มีวาระการดำรงตำแหน่งคราวละ 3 ปี
กรรมการตรวจสอบทุกท่านมีคุณสมบัติครบถ้วนตามหน้าที่และความรับผิดชอบที่ได้กำหนดไว้
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบทั้งของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

ในรอบปี 2561 คณะกรรมการตรวจสอบได้มีการประชุมรวม 4 ครั้ง ทั้งนี้
มีรายละเอียดการเข้าร่วมประชุมของคณะกรรมการตรวจสอบแต่ละท่าน ดังนี้

  ----------------------- ------------------------- ---------------------
  นายมาร์ค เดวิด เรมีแจน     ประธานกรรมการตรวจสอบ      เข้าร่วมประชุม 4 / 4 ครั้ง

  ด.ร.ธีรธร ธาราไชย        กรรมการตรวจสอบ            เข้าร่วมประชุม 4 / 4 ครั้ง

  นางสาวฐิติยา วงศ์จิรชัย      กรรมการตรวจสอบ            เข้าร่วมประชุม 4 / 4 ครั้ง

  นายออเสน การบริสุทธิ์       กรรมการตรวจสอบ            เข้าร่วมประชุม 3 / 4 ครั้ง
  ----------------------- ------------------------- ---------------------

หมายเหตุ นายออเสน การบริสุทธิ์ ได้รับการแต่งตั้งเป็นกรรมการบริษัท
ในการประชุมสามัญผู้ถือหุ้นประจำปี 2561เมื่อวันที่ 24 เมษายน 2561

คณะกรรมการตรวจสอบได้เชิญกรรมการที่เป็นผู้บริหาร ผู้บริหารระดับสูง และผู้เกี่ยวข้อง
ร่วมประชุมตามวาระต่างๆ
เพื่อสอบถามข้อมูลในประเด็นต่างๆที่เกี่ยวข้องเพื่อให้การตรวจสอบและการสอบทานมีประสิทธิผลและประสิทธิภาพเพิ่มขึ้น

สรุปสาระสำคัญในการปฏิบัติหน้าที่ได้ดังนี้

1.สอบทานความถูกต้องของรายงานทางการเงินและความเพียงพอของการเปิดเผยข้อมูลของบริษัท

คณะกรรมการตรวจสอบได้สอบทานข้อมูลที่สำคัญของรายงานทางการเงินทั้งรายไตรมาสและประจำปี
2561 สิ้นสุด ณ วันที่ 31 ธันวาคม 2561 ของบริษัท และบริษัทย่อย
สอบทานประเด็นสำคัญที่เกี่ยวกับนโยบายการบัญชี รวมถึงสอบทานรายการระหว่างกัน
และรายการที่เกี่ยวโยงกันหรือรายการที่อาจมีความขัดแย้งทางผลประโยชน์
โดยได้สอบถามผู้สอบบัญชีในเรื่องความถูกต้อง ครบถ้วนของงบการเงิน
การปรับปรุงรายการบัญชีที่สําคัญ รวมถึงการประมาณการทางบัญชี ซึ่งมีผลกระทบต่องบการเงิน
ความเพียงพอเหมาะสมของวิธีการบันทึกบัญชีและขอบเขตการตรวจสอบ
การเปิดเผยข้อมูลอย่างถูกต้องครบถ้วน เพียงพอและความมีอิสระของผู้สอบบัญชี
เพื่อให้มั่นใจว่าการจัดทํางบการเงินเป็นไปตามข้อกำหนดของกฎหมายและมาตรฐานบัญชีตามหลักการบัญชีที่รับรองทั่วไป
มีความเชื่อถือได้และทันเวลารวมทั้งมีการเปิดเผยข้อมูลอย่างเพียงพอ
เป็นประโยชน์กับผู้ใช้งบการเงิน

โดยในการพิจารณาได้เชิญผู้บริหารฝ่ายบัญชี และฝ่ายการเงิน รวมทั้งประธานเจ้าหน้าที่บริหาร
และผู้สอบบัญชีเข้าร่วมประชุมเพื่อชี้แจงก่อนที่จะให้ความเห็นชอบและนำเสนอต่อคณะกรรมการบริษัทเพื่อพิจารณาอนุมัติ

คณะกรรมการตรวจสอบมีความเห็นสอดคล้องกับผู้สอบบัญชีว่า
กระบวนการจัดทำรายงานทางการเงินของบริษัท
มีระบบการควบคุมภายในที่ดีเพียงพอที่ทำให้มั่นใจได้ว่า รายงานทางการเงินของบริษัท
ได้จัดทำขึ้นตามหลักการบัญชีที่รับรองทั่วไป
ได้แสดงฐานะทางการเงินและผลการดำเนินงานของบริษัทอย่างถูกต้องตามที่ควรในสาระสำคัญ
มีการเปิดเผยข้อมูลอย่างเพียงพอและทันต่อเวลา เป็นประโยชน์ต่อผู้ถือหุ้น นักลงทุน
และผู้ใช้งบการเงิน

2. สอบทานระบบการควบคุมภายใน

คณะกรรมการตรวจสอบได้สอบทานความเพียงพอของระบบการควบคุมภายใน และได้ให้ความเห็นว่า
ระบบการควบคุมภายในของบริษัทมีความเหมาะสมและมีประสิทธิภาพเพียงพอกับการดำเนินธุรกิจ
โดยไม่พบประเด็นที่เป็นสาระสำคัญอันอาจจะกระทบต่อการดำเนินกิจการของบริษัท

3. สอบทานการปฏิบัติตามกฎหมาย

คณะกรรมการตรวจสอบได้สอบทานและกำกับดูแลให้บริษัทและบริษัทย่อยดูแลการปฏิบัติตามกฎระเบียบ
นโยบาย และดำเนินกิจการต่างๆ อย่างถูกต้องตามกฎหมายว่าด้วยหลักทรัพย์และตลาดหลักทรัพย์
ข้อกำหนดของคณะกรรมการกำกับหลักทรัพย์และตลาดหลักทรัพย์ ตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัท คณะกรรมการตรวจสอบไม่พบข้อบ่งชี้ที่ทำให้เชื่อว่า
มีข้อบกพร่องเกี่ยวกับการไม่ปฏิบัติตาม และ/หรือ การปฏิบัติที่ชัดเจนหรือขัดแย้งกับข้อกำหนด
ระเบียบและกฎหมายที่เกี่ยวข้อง

4. สอบทานการกำกับดูแลกิจการที่ดี

คณะกรรมการตรวจสอบได้สอบทานการกำกับดูแลกิจการของบริษัท
พบว่าบริษัทได้จัดให้มีระบบรับเรื่องร้องเรียนเพื่อเป็นช่องทางให้พนักงาน ลูกค้า และผู้มีส่วนได้เสีย
สามารถแจ้งข้อมูลหรือเบาะแส เกี่ยวกับการทุจริต การประพฤติมิชอบ
และมีหน่วยงานรับผิดชอบในการจัดการข้อร้องเรียนดังกล่าวให้เป็นไปอย่างเหมาะสมและโปร่งใส

คณะกรรมการตรวจสอบมีความเห็นว่า บริษัทมีการพัฒนาด้านการกำกับดูแลกิจการที่ดีอย่างต่อเนื่อง
ทั้งนี้ เพื่อเพิ่มประสิทธิภาพในการปฏิบัติงาน และสร้างความเชื่อมั่นให้กับผู้มีส่วนได้เสียทุกฝ่าย

5. สอบทานและให้ความเห็นต่อรายการระหว่างกัน
หรือรายการที่อาจมีความขัดแย้งทางผลประโยชน์ รวมถึงประเด็นการเปิดเผยข้อมูล

คณะกรรมการตรวจสอบมีการสอบทานความเหมาะสมเกี่ยวกับวิธีปฏิบัติในการเข้าทำรายการที่เกี่ยวโยงกันหรือรายการที่อาจมีความขัดแย้งทางผลประโยชน์ที่เกิดขึ้นในระหว่างปี
โดยบรรจุเป็นวาระในการประชุมคณะกรรมการตรวจสอบ
ตลอดจนสอบทานให้มีการเปิดเผยข้อมูลอย่างถูกต้องครบถ้วน
เป็นไปตามกฎหมายและข้อกำหนดของคณะกรรมการกำกับหลักทรัพย์และตลาดหลักทรัพย์แห่งประเทศไทย

คณะกรรมการตรวจสอบมีความเห็นว่า รายการดังกล่าวที่เกิดขึ้นระหว่างปี 2561
เป็นรายการที่สมเหตุผลเป็นประโยชน์สูงสุดต่อการดำเนินธุรกิจของบริษัท
รวมทั้งมีการเปิดเผยข้อมูลอย่างถูกต้องและครบถ้วน

6. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี-2562
เพื่อเสนอแนะคณะกรรมการบริษัทให้ความเห็นชอบก่อนเสนอขออนุมัติจากที่ประชุมสามัญผู้ถือหุ้นประจำปี
2562

คณะกรรมการตรวจสอบได้พิจารณาคัดเลือกผู้สอบบัญชี โดยพิจารณาถึงความเป็นอิสระของผู้สอบบัญชี
คุณภาพของผลงานการตรวจสอบที่ผ่านมา ทักษะ ความรู้ความสามารถและประสบการณ์ของผู้สอบบัญชี
รวมถึงความเหมาะสมของค่าสอบบัญชี คณะกรรมการตรวจสอบ
มีมติเสนอรายชื่อผู้สอบบัญชี(ตามรายนามด้านล่าง) จาก บริษัท เอเอ็นเอส ออดิท
จำกัดต่อที่ประชุมคณะกรรมการและที่ประชุมผู้ถือหุ้น เพื่อเป็นผู้สอบบัญชีของบริษัท ประจำปี 2562
โดยมีค่าตอบแทนการสอบบัญชีเป็นจำนวนเงินทั้งสิ้นไม่เกิน 2,340,000 บาท ซึ่งเพิ่มขึ้นจากปีที่แล้ว
เนื่องจากการขยายธุรกิจของบริษัทย่อย
ทำให้ปริมาณงานและความรับผิดชอบในการตรวจสอบของผู้สอบบัญชีเพิ่มขึ้น

รายชื่อผู้สอบบัญชีดังนี้

+------------------------+---------------------------------------------+
| 1. นายเสถียร วงศ์สนันท์    | ผู้สอบบัญชีรับอนุญาตเลขที่ 3495                     |
|                        |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย 2 ปี และ/  |
|                        | หรือ                                         |
+------------------------+---------------------------------------------+
| 2. นายอธิพงศ์ อธิพงศ์สกุล   | ผู้สอบบัญชีรับอนุญาตเลขที่ 3500                     |
|                        |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย - ปี และ/  |
|                        | หรือ                                         |
+------------------------+---------------------------------------------+
| 3. นายวิชัย รุจิตานนท์      | ผู้สอบบัญชีรับอนุญาตเลขที่ 4054                     |
|                        |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย - ปี และ/  |
|                        | หรือ                                         |
+------------------------+---------------------------------------------+
| 4. นางสาวกุลธิดา ภาสุรกุล  | ผู้สอบบัญชีรับอนุญาตเลขที่ 5946                     |
|                        |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย - ปี และ/  |
|                        | หรือ                                         |
+------------------------+---------------------------------------------+
| 5. นายยุทธพงษ์           | ผู้สอบบัญชีรับอนุญาตเลขที่ 9445                     |
| เชื้อเมืองพาน             |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย - ปี และ/  |
|                        | หรือ                                         |
+------------------------+---------------------------------------------+
| 6. นางสาวปณิตา          | ผู้สอบบัญชีรับอนุญาตเลขที่ 9575                     |
| โชติแสงมณีกุล             |                                             |
|                        | จำนวนปีที่เป็นผู้สอบบัญชีให้บริษัทและบริษัทย่อย - ปี       |
+------------------------+---------------------------------------------+

สรุปในภาพรวมปี 2561
คณะกรรมการตรวจสอบได้ปฏิบัติหน้าที่เป็นไปตามกฎบัตรที่ได้รับมอบหมายจากคณะกรรมการบริษัทอย่างครบถ้วนและเป็นอิสระเพื่อให้มั่นใจได้ว่า
บริษัทมีการกำกับดูแลกิจการอย่างมีประสิทธิภาพและเพียงพอ
รวมทั้งการดำเนินงานของบริษัทเป็นไปเพื่อประโยชน์สูงสุดของผู้ถือหุ้นโดยรวมอย่างเป็นธรรมและเท่าเทียมกัน
ปราศจากความขัดแย้งทางผลประโยชน์และมีระบบการควบคุมภายในที่เพียงพอและเหมาะสม
รวมทั้งผู้บริหารได้ปฏิบัติหน้าที่ด้วยความซื่อสัตย์สุจริต

  นายมาร์ค เดวิด เรมิแจน

  ประธานคณะกรรมการตรวจสอบ

  บริษัทบิวเดอสมาร์ท จำกัด (มหาชน)